હાર્દિકના પારિવારીક ભાઈ રવિ પટેલને પોલીસે રીંગ રોડ પર અટકાવ્યો હતો. તેની જાણ અંદર ઉપવાસી છાવણીમાં કરતા હાર્દિક પોતે કારમાં સવાર થઈ મેઈન ગેટ પર આવી પહોંચ્યો હતો. સ્થિતિ તંગ બને તે પહેલા જ પોલીસે રવિને અંદર જવા દેતા હાર્દિક પરત છાવણીમાં જતો રહ્યો હતો. આ તરફ ખેડૂતોના દેવામાફી, અનામત અને કથિરીયાની મુક્તિના મુદ્દે ઉપવાસ પર હોવાની જાહેરાત કર્યા બાદ સોલા સિવિલ હોસ્પિટલના ડોક્ટરોની ટીમ સોમવારે સાંજે હાર્દિકના મેડીકલ ચેકઅપ માટે છાવણીમાં પહોંચી હતી. જો કે, હાર્દિકે મેડીકલ ચેકઅપનો ઈન્કાર કરતા ટીમને પરત જતુ રહેવુ પડયુ હતુ. હોસ્પિટલમાંથી પરત આવ્યા બાદ હાર્દિકને જુજ લોકો જ મળવા આવી રહ્યા છે. સોમવારે વડગામના ધારાસભ્ય જિજ્ઞેશ મેવાણી ફરીવાર હાર્દિકને મળ્યા હતા. મેવાણીએ કહ્યુ કે, સરકારે પોતાનો ઈગો સાઈડમાં રાખીને ટેબલ ટોક કરવી જોઈએ.